เพิ่มขาดดุลแสนล้าน
ม.ร.ว.ปรีดิยาธร เทวกุล รองนายกรัฐมนตรี เปิดเผยว่า งบประมาณรายจ่ายปี 2559 จะเป็นแบบขาดดุล 3.9 แสนล้านบาท แต่เป็นเรื่องจำเป็นเพราะต้องกระตุ้นเศรษฐกิจต่อเนื่อง และไม่เป็นปัญหาทางการคลัง เพราะขาดดุลเพียง 3% ของจีดีพี
18 ม.ค. 2558

ม.ร.ว.ปรีดิยาธร เทวกุล รองนายกรัฐมนตรี เปิดเผยว่า งบประมาณรายจ่ายปี 2559 จะเป็นแบบขาดดุล 3.9 แสนล้านบาท แต่เป็นเรื่องจำเป็นเพราะต้องกระตุ้นเศรษฐกิจต่อเนื่อง และไม่เป็นปัญหาทางการคลัง เพราะขาดดุลเพียง 3% ของจีดีพี
สำหรับงบประมาณรายจ่ายปี 2559 มีวงเงิน 2.72 ล้านล้านบาท มีการประมาณการรายได้ 2.33 ล้านล้านบาท บนสมมติฐานเศรษฐกิจปี 2559 ขยายตัว 4.2% ต่อปี เป็นงบประมาณที่ขาดดุลเพิ่มขึ้นจากงบประมาณปี 2558 ถึง 1.4 แสนล้านบาท 
นายสมหมาย ภาษี รมว.คลัง กล่าวว่า การทำงบประมาณแบบขาดดุลสูงยังมีความจำเป็นในการดูแลเศรษฐกิจ เพราะประเทศมีรายจ่ายเพิ่มขึ้น ทั้งการลงทุน การชำระหนี้ และการลงทุนเพื่อสังคม ทั้งด้านสาธารณสุขและการศึกษา อย่างไรก็ตาม ในส่วนของกระทรวงการคลังจะพิจารณาตัดงบของหลายหน่วยงานที่ขอมามากเกินความจริง เพื่อเป็นแบบอย่างให้กับหน่วยงานอื่นให้มีการตั้งงบประมาณรายจ่ายที่รอบคอบใช้ได้จริงและเหมาะสม
พันธบัตรฯ ขายไม่ออก
นายกฤษฎา อุทยานิน ผู้อำนวยการสำนักงานบริหารหนี้สาธารณะ (สบน.) เปิดเผยว่า การจำหน่ายพันธบัตรออมทรัพย์พิเศษรุ่น “สุขกันเถอะเรา” วงเงิน 1 แสนล้านบาท ในสัปดาห์ที่ผ่านมา มียอดจำหน่ายได้ 1.5 หมื่นล้านบาท เป็นพันธบัตรออมทรัพย์อายุ 10 ปี ของกระทรวงการคลัง ขายได้ 3,986 ล้านบาท และพันธบัตรออมทรัพย์รุ่น 5 ปี ของธนาคารเพื่อการเกษตรและสหกรณ์การเกษตร (ธ.ก.ส.) ขายได้ 1.1 หมื่นล้านบาท
ทั้งนี้ ตั้งแต่วันที่ 19-23 ม.ค. 2558 จะจำหน่ายพันธบัตรออมทรัพย์ที่เหลือ 8.5 หมื่นล้านบาท ให้แก่นักลงทุนสถาบัน มูลนิธิ องค์กรการกุศลต่างๆ โดยไม่จำกัดจำนวน ซึ่งยังประเมินไม่ได้ว่าจะขายหมดหรือไม่
ผวาเศรษฐกิจรูดบัตรซึม
ธนาคารแห่งประเทศไทย (ธปท.) รายงานการให้บริการบัตรเครดิตของธนาคารพาณิชย์และบริษัทผู้ประกอบการบัตรเครดิตที่ไม่ใช่สถาบันการเงิน ณ สิ้นเดือน พ.ย. 2557 มีการใช้ผ่านบัตร 1.36 แสนล้านบาท เพิ่มขึ้น 8,656 ล้านบาท หรือ 6.82% เทียบช่วงเดียวกันปีก่อน โดยเพิ่มขึ้นทั้งในและต่างประเทศ ซึ่งถือเป็นการเพิ่มอัตราต่ำ และยังพบว่าการกดเงินสดมีแนวโน้มลดลง
สำหรับบัตรเครดิตทั้งระบบ  ณ เดือน พ.ย. 2557 มีจำนวน 20.18 ล้านใบ เพิ่มขึ้น 1.81 ล้านใบ หรือ 9.84%